જોકે પાંચ વર્ષ પછી ફરીથી ચૂંટણી આવી ત્યારે સ્થિતિ બદલાઇ ગઈ હતી. કટોકટીના કારણે ઇન્દિરા ગાંધી સામે નારાજી હતી. બીજું સ્થાનિક ધોરણે મહત્ત્વની ગણાતી લિંગાયત અને વોક્કાલિગા વોટબેન્ક સંસ્થા કોંગ્રેસના જૂના કોંગ્રેસી નેતાઓ સાથે જ હતી. દેવરાજ ઉર્સે વૈકલ્પિક નેતાગીરી ઊભી કરવી જરૂરી હતી. તેમણે સમય પારખીને કટોકટી વખતે અમર્યાદ સત્તા હતી ત્યારે જમીન સુધારણાનું કામ જોરશોરથી ઉપાડી લીધું હતું. વોક્કાલિગા મોટા જમીનદારો હતા, જ્યારે લિંગાયત શિક્ષિત અને ધાર્મિક વર્ગ તરીકે વહીવટમાં મજબૂત હતો. જમીન સુધારણા લાગુ કરીને ઓબીસીને જમીન માલિકો બનાવાયા. દેવરાજ ઉર્સ ફરી એકવાર ફાવી ગયા અને 1977માં કટોકટી પછીની સ્થિતિમાં પણ બીજી વાર મુખ્યપ્રધાન બન્યા. કર્ણાટકમાં બીજી વાર સત્તા પર આવનારા તેઓ પ્રથમ મુખ્યપ્રધાન હતા. ગુજરાતમાં ખામ થિયરીના આધારે બીજી વાર મુખ્યપ્રધાન બનનારા માધવસિંહ પ્રથમ મુખ્યપ્રધાન હતા.